I idemo na slijedeću točku, a to je izvješće o uredbama koje je Vlada RH donijela na temelju zakonske ovlasti. Podnositelj akta je Vlada RH temeljem članka 3. Zakona o ovlasti Vlade RH da uredbama uređuju pojedina pitanja iz djelokruga Hrvatskog sabora. Raspravu su proveli Odbor za zakonodavstvo, Odbor za financije i državni proračun te Odbor za zdravstvo i socijalnu politiku. Želi li predstavnik podnositelja dodatno obrazložiti izvješće? Da, poštovani državni tajnik u Ministarstvu zdravstva Tomislav Dulibić.
Hvala lijepo gospodine dopredsjedniče. Ovom uredbom propisuje se da zdravstvenim radnicima koji obavljaju privatnu praksu na osnovu zakupa iz članka 261. stavaka 1. i 5. Zakona o zdravstvenoj zaštiti prestaje rad u privatnoj praksi zakupom najkasnije 31. prosinca 2020. godine, a ne 31. prosinca 2019. godine kako je uređeno važećim zakonom. S obzirom da zdravstvenu djelatnost na osnovu zakupa iz članka 261. stavaka 1. i 5. važećeg Zakona o zdravstvenoj zaštiti sada još uvijek obavlja 639 zdravstvenih radnika za postupci koji prethode podnošenju zahtjeva tih zdravstvenih radnika, a koji se provode na razini županija odnosno Grada Zagreba još uvijek nisu okončani i nisu ostvarene pretpostavke za podnošenje urednih zahtjeva tih zdravstvenih radnika Ministarstvu zdravstva za nastavak obavljanja privatne prakse u ordinaciji do 31. prosinca 2019. godine. Hvala vam lijepo.
Hvala. Također će poštovani državni tajnik u Ministarstvu financija Zdravko Zrinušić u ime predlagatelja nešto reći. Izvolite.
Hvala lijepo poštovani gospodine potpredsjedniče Hrvatskoga sabora. Poštovane zastupnice i zastupnici, ovdje je riječ o Uredbi o izmjeni i dopuni Zakona o provedbi ovrhe na novčanim sredstvima, zakona koji je u reformi ovršnog postupka trebao biti inkorporiran odnosno uključen u Ovršni zakon i njegovim stupanjem ukinut. S obzirom da je Ovršni zakon otišao u treće čitanje, a zbog rokova ovaj i primjene Direktive EU 2018/843 o izmjeni Direktive 849 iz '15.-te o sprječavanju korištenja financijskog sustava u svrhu od pranja novca ili financiranja terorizma bilo je potrebno ovaj reagirati od strane Vlade uredbom kojim se dodaju odredbe u dva članka ovoga zakona na način da se osiguravaju podaci o imateljima i korisnicima sefova. Dakle, informacija kojom se mora moći pristupiti i mora ih se moći pretraživati putem centraliziranih mehanizma prema ovoj novoj direktivi su informacije o sefovima svih fizičkih i pravnih osoba, a putem jedinstvenog registra računa koji je još sa uspostavom krenuo 2010. godine i do dan danas on nadopunjuje zavisno o izmjenama ovih direktiva. U tom registru mogu pristupiti, može pristupiti financijska obavještajna jedinica države članice odnosno u našem slučaju to je Ured za sprječavanje pranja novca. Tom izmjenom ujedno se osigurava i zakonska mogućnost da se doradi pravilnik koji je bio donijet na temelju ovoga zakona i da se u samom pravilnikom propiše i norma u vezi sefova. Evo, ukratko toliko.
Hvala lijepa. Želi li izvjestitelj odbora uzeti riječ? Ne. Pardon, imamo jednu repliku poštovanog zastupnika Ćuraja.
Zahvaljujem poštovani potpredsjedniče. Vrlo kratko, samo želim istaknuti i skrenuti pozornost mislim obje odnosno ove sve tri izmjene uredbe koje je Vlada donijela na temelju svojih zakonskih ovlasti kojih smo mi prepustili pozdravljam pogotovo ovaj dio što se tiče i Ovršnog zakona koji je poslan u treće čitanje, to je apsolutno razumljivo ali i ovaj za zakup prostora za privatne prakse odnosno obavljanje zdravstvene djelatnosti. Mislim da je to nešto što je dobro prepoznato. I ovdje smo bili nebrojeno puta svjedoci kako se osporavalo kad smo donosili uvijek ove zakone da Vlada može u periodu kad sabor zasjeda i općenito donositi ovakve uredbe, pa se tu svašta čulo i pričalo. Mislim da je ovo jedan, samo želim istaknuti zorni pokazatelj kako je to dobra praksa, kako je to uvijek bilo i kako puno ljudi koriste ovakve stvari za neke apsolutno nebitne stvari govoreći da praktički sabor bi trebao zasjedat od jutra do mraka i da ne bi ovakve stvari morale biti donešene. Hvala lijepo.
Hvala lijepo. Budući da izvjestitelj odbora neće uzeti riječ, otvaram raspravu i prvi će u ime Kluba zastupnika HDZ-a govoriti poštovani zastupnik Mladen Karlić. Izvolite.
Poštovani potpredsjedniče, poštovani državni tajniče evo pred nama su dvije uredbe koje Vlada donosi i na temelju zakonskih ovlasti koje je morala donijeti zbog evo objektivnih okolnosti zbog kojih nisu mogli biti primijenjene onako kako su zapravo predviđene u zakonskim okvirima. Tako je Uredba o izmjeni Zakona o zdravstvenoj zaštiti gdje je bilo predviđeno znači da se ovaj uredi status zdravstvenih radnika zakupaca u primarnoj i da se primjenjuje od 31. prosinca 2019. Obzirom da do 1. prosinca nisu sve jedinice regionalne samouprave znači županije i grad Zagreb okončale postupak donošenja odluka predstavničkih tijela u kriterijima za određivanje zakupnine niti su sve zdravstvene ustanove donijele odluku upravnog vijeća o iznosu zakupnine o tim kriterijima nisu se ostvarile sve pretpostavke za nastavak rada tih zdravstvenih radnika u privatnoj praksi u ordinaciji do 31. prosinca 2019. i zbog toga se mora produžiti. Znači ostalo je još kako je rečeno 639 zdravstvenih radnika koju još uvijek obavljaju ovu djelatnost zdravstvenu i ovo ne produljavanje roka za obavljanje njihovog rada u privatnoj praksi rezultiralo bi gubitkom navedenih radnih mjesta i evo zbog toga se omogućuje da zdravstveni radnici nastave svoj rad do 31. prosinca 2020. i u tom vremenu će se riješiti sve ono što županije nisu odradile u onom zakonskom roku kako je bilo predviđeno prvim zakonom. Što se tiče uredbe o izmjeni i dopuni Zakona o provedbi ovrhe nad novčanim sredstvima, evo kao što je isto tako rečeno ovaj Zakon o ovrsi ide u treće čitanje i zbog toga se ne može ispoštovati rok i zbog toga je važno da ovisno i zbog članka, izmjeni Direktive o sprečavanju korištenja financijskih sredstava u svrhu pranja novca i financiranja terorizma i u izmjeni Direktiva 2009 EZ propisuje se da države članice uspostavljaju centralizirane mehanizme poput središnjeg registra … sustava za dohvat podataka kojim se omogućuje pravodobna identifikacija svih fizičkih pravnih osoba koje posjeduju ili kontroliraju račune za plaćanja i bankovne račune utvrđenje pomoću IBAN-a kako je definirano uredbom utvrđivanje tehničkih i poslovnih zahtjeva za kreditne transfere i izravna terećenja u eurima i u izmjeni Uredbe EZ br. 924. Države članice osiguravaju da informacije koje se čuvaju na … [[Govornik se ne razumije zbog prebrzog čitanja.]] mehanizmima budu izravno dostupne nacionalnom financijsko-obavještajnim jedinicama odmah i u … obliku, informacije kojima se mora moći pristupiti i mora ih se moći pretraživati putem centraliziranih mehanizama su i sefovi svih fizičkih i pravnih osoba. Člankom 1. propisuje se kako jedinstveni registar računa kao jedinstvena baza podataka sadrži podatke o sefovima fizičkih i pravnih osoba, a koje su podaci dostupni u Uredu za sprečavanje pranja novca izravnom elektroničkim putem i bez naknade. Navedena provedba odredaba direktive trebala je biti dio reforme provedbe ovršnog postupka koji se predlaže u odredbama prijedloga Ovršnog zakona na način da bise sadržaj jedinstvenog registra računa ubuduće propisivao odredbama Ovršnog zakona, a detaljnije utvrđivao uredbama pravilnika koji bi donosio ministar nadležan za poslove pravosuđa. Evo zbog svih ovih okolnosti klub HDZ-a će podržati ovaj prijedlog.
Hvala vam lijepo. Sljedeći bi trebao biti Klub zastupnika Hrvatskih suverenista i nezavisnih zastupnika Željka Glasnovića i Zlatka Hasanbegovića, trebao je govoriti poštovani zastupnik Zekanović. Nema ga, gubi pravo na govor. Nakon toga prijavljena je pojedinačna rasprava poštovanog zastupnika Marasa. Nema ga, gubi pravo na govor. Prijavljena je i pojedinačna rasprava poštovanog zastupnika Pernara. Nema ga, gubi pravo na govor. Time zaključujem raspravu o ovoj točci, a o njoj ćemo glasovati kada se steknu uvjeti. Budući da nismo predvidjeli daljnjih točaka, mi ćemo sada napraviti stanku do 12.00 sati, molim vas da svi budemo ovdje jer će u 12.00 biti glasovanje o do sada odrađenim točkama. Hvala vam lijepa. STANKA U 10.01 SATI
Izvješće o uredbama koje je Vlada RH donijela na temelju zakonske ovlasti. Podnositelj akta je Vlada RH. Rasprava je zaključena. Sukladno prijedlogu saborskih radnih tijela dajem na glasovanje slijedeći zaključak: Prihvaća se Izvješće o uredbama koje je Vlada RH donijela na temelju zakonske ovlasti. Molim glasujmo. Utvrđujem da je većinom glasova, 97 za, 12 suzdržanih i 1 protiv donijet zaključak kako su ga predložila saborska radna tijela. Prije nego što krenemo na glasovanje pozdravio bih u ime svih nas učenike i učenice XIII. Gimnazije iz Zagreba, dobro došli. [[Pljesak.]] Dakle, prvo glasujemo o Prijedlogu za iskazivanje povjerenja Viliju Berošu za obavljanje dužnosti ministra zdravstva. Javio se kolega Bernardić, izvolite.
Poštovani predsjedniče Hrvatskog sabora tražimo stanku kako bi još jednom ukazali na izbor dotičnog Vilija Beroša za ministra zdravstva RH, ali i ukazali na katastrofalno stanje u zdravstvenom sustavu. Svjedoci smo da je zdravstveni sustav pred potpunim kolapsom, da dugovi u zdravstvu prijete tome da bolnice budu opskrbljene lijekovima, da su liste čekanja u našim bolnicama na nikad većoj razini i da se uz sve to događa jedan snažan odljev medicinskih sestara i liječnika u inozemstvo koji nikad u hrvatskoj povijesti nije bio veći. Takvom stanju doprinio je ministar zdravstva koji je smijenjen, gospodin Kujundžić, koji je 14 ministar koji je smijenjen zbog sumnje u korupciju. Zamislite, 14 ministar ove Vlade koji je smijenjen zbog sumnje u korupciju. Njegov pomoćnik dotični gospodin, gospodin Beroš je bio zajedno sa njim u timu, dakle izbor gospodina Beroša u ovom konkretnom slučaju neće riješiti ništa zato jer je riječ o osobi koja je osoba od Kujundžićevog povjerenja, koja je zajedno s njime radila sve ove zadnje 3 godine i koja je zajedno s njime doprinijela da zdravstveni sustav danas bude pred potpunim kolapsom. Ne možete raditi istu stvar, na isti način i očekivati drugačiji rezultat. Zbog toga tražimo stanku kako bi dodatno upozorili zastupnike o čemu danas ovdje glasujemo.
Javili ste se vi kolega Lovrinović, izvolite.
Poštovani gospodine predsjedniče sada je 2020. godina.
Oprostite u kojoj funkciji, što koristite?
Samo pitam nešto, nemam načina kako da postavim pitanje. Iz 2016. godine samo jedan izvještaj nije došao na raspravu …
Dajte molim vas, sjednite kolega Lovrinović, dobivate opomenu, ajde već smo to rješavali.
… to je izvještaj o Hrvatskoj agenciji za nadzor financijskih institucija.
Izvolite sjesti, nemate pravo govoriti. Kolega Reiner, izvolite. Kolega Lovrinović sjednite se. Izvolite. Ne, ne samo malo vezano uz što se javljate kolega? Povreda Poslovnika, izvolite, oprostite, izvolite kolega Grmoja.
Poštovani predsjedniče morao sam reagirati, znači povreda Članka 238. iznošenje neistina, nije ovo 14 ministar koji odlazi zbog korupcije neki ministri su otišli iz ove Vlade jer nisu željeli pristati upravo na to da se ova Vlada ne bori protiv korupcije, da nema inzistiranja na transparentnosti, da se tolerira sukob interesa ministra Marića koji je odlazio na tajne sastanke s Ivicom Todorićem, dakle to su neistine i morao sam reagirati.
Hvala lijepa. Dobro, to je vaša, vaše pravo, vaša interpretacija smatram da nije bilo povrede Poslovnika. Izvolite kolega Reiner.
Poštovani gospodine predsjedniče, ja tražim u ime Kluba HDZ-a također stanku vezano uz istu tematiku, ja neću reći dotičnog kolege Bernardića i ne namjeravam na taj način se obraćati nikome, a pogotovo ne kolegama ili potencijalnim ministrima, to je nipodaštavanje nekoga a priori. Zdravstvo je u teškim prilikama već jako dugo vremena, dugovi nisu nastali sada, dugovi zdravstvenih organizacija, bolnica, nisu nastali niti ove, niti prošle, niti prije 3.g., niti prije 5.g.. Iskreno rečeno, oni se vuku već, pa ja mirno mogu reć jedno 4 do 5 desetljeća. Zašto je tome tako? Recimo otvoreno, mi imamo zdravstvo koje je objektivno na puno većoj razini nego što nam je gospodarska snaga i to je tako i to je realnost, možemo mi naravno politizirati oko toga itd., ali uzevši u obzir kakav nam je BDP, nažalost mi imamo zdravstvo koje daleko to premašuje i sve se to ostvaruje takva kvaliteta na račun to činjenice da zdravstveni djelatnici imaju relativno niske plaće i to svi, i liječnici i medicinske sestre itd. i to je isto stvarnost i ne možemo od toga bježati i ne možemo s time politizirati. Što se tiče lista čekanja, u mnogim zemljama liste čekanja su daleko veće nego kod nas, u puno bogatijim zemljama [[Upadica: Hvala vam]] za one koji nisu hitni pacijenti [[Upadica: Hvala kolega Reiner]] hitni pacijenti ni kod nas ne čekaju.
Stanku, prije toga kolega Vlaović da, izvolite.
Hvala lijepo predsjedniče HS, kolegice i kolege, tražim stanku u ime Kluba HSS-a kako bi se konzultirali oko glasovanja vezano za prijedlog izbora novog ministra zdravstva g. dr. Vilija Beroša i još jednom ukazali na teško stanje u hrvatskom zdravstvu. Naime dok, i sam premijer kaže da se, bivši, sad već bivši ministar nije mogao fokusirati i raditi da stvarno zdravstvo bude u funkciji pacijenta, da pacijent bude u centru pažnje, da ima dostupnu zdravstvenu zaštitu u svim dijelovima RH, da ima mogućnost se liječiti, na vrijeme obaviti dijagnostičke pretrage, a činjenica je da još uvijek taj problem nije riješen, da su redovi čekanja za preglede predugi, naravno da da dobro je što hitni slučajevi ne čekaju, ali isto tako svaki pacijent ima pravo na dijagnostičke pretrage, al nažalost to nije moguće, naravno bili su neki upućivani i u privatne klinike, pa je pitanje da li je to sve u skladu sa zakonom i da li je sve prema RH na vrijeme plaćeno. A ono što želimo također istaknuti da je problem da obiteljska medicina je zbog nedostatka liječnika, pogotovo u ruralnim područjima iz kojih ja dolazim, iz Slavonije, Baranje i Srijema i u drugim krajevima isto tako nedostupna jer nema liječnika, da nisu na vrijeme raspisivane natječaji za licence, za specijalizacije i da se s tim kasni. Činjenica je da obiteljski liječnici, oni kojih nazivamo privatnici neće ili ne mogu dežurati vikendima i blagdanima i to nije riješeno. Činjenica da je veliki pritisak na objedinjene hitne bolničke prijeme u bolnicama, mi iz HSS-a predlažemo da se spoje hitne medicine i objedinjeni bolnički hitni prijem, smanjili bi se pritisak i na bolnice i omogućilo kvalitetnu zdravstvenu zaštitu, da treba i helikopterska hitna služba i ulagali smo i amandman na državni proračun da se to uvede [[Upadica: Hvala vam]] ovaj ministar to najavljuje, želimo mu puno sreće u novom radu.
Hvala vam lijepa. Kolegice Strenja izvolite.
Zahvaljujem, tražim stanku u ime MOST-a kako bismo se konzultirali što dalje po pitanju zdravstva i da li uopće možemo podržati ovaj prijedlog zbog toga što, kao što vidimo danas priča ista zadnjih 30.g., dakle i desna i lijeva strana su imali mogućnost nešto učinit za zdravstvo i nisu učinili. Geneza novca koji se ne isplaćuje zdravstvenim djelatnicima je od Rajka Ostojića koji je prvi potpisao takav kolektivni ugovor, pa Mirando Mrsić koji je izmijenio zakon da liječnici ne mogu biti pregovarači, pa nakon toga ovaj ministar koji nije učinio ništa nego je pokušao utjecati na sudbenu vlast. Mi smo na pola mandata iznijeli jasne razloge, dva puta je MOST išao u opoziv, na pola mandata smo rekli koji su razlozi zašto ministar više ne može obnašati dužnost jer nije proveo ključne poteze i reforme u hrvatskom zdravstvu. Nakon godinu dana, prije pola godine smo osim razloga naveli točne mjere koje treba brzo učiniti da bi se pokušalo riješiti određene probleme u zdravstvu, ni to nije, žao nam je šta ministar odlazi i otišao je zbog problema koje ima sa imovinskom karticom, a ne zbog nečinjenja u zdravstvu i zbog toga je upitno što slijedeći ministar uopće u ovom kratkom vremenu može, vremena je bilo na pola mandata, sad se pitamo što se može do kraja mandata učinit, samo ono što bude htio premijer, a to će bit ono što je mogao učinit i prije 2.g.
Dobro, kolega Zekanović i vi ste se javili, izvolite.
Tako je, također i ja tražim stanku zbog konzultacija o ovoj točki dnevnog reda. Ovdje bi istaknuo da razlog odlaska ministra Kujundžića nije imovinska kartica jer je očito da nitko u Vladi ne zna popuniti imovinsku karticu na odgovarajući način, nego ovdje je očito razlog neki drugi, a razlog je, znači da u ovom trenutku ministar Kujundžić više ne odgovora zbog nekih razloga Andreju Plenkoviću, on je njega iskoristio kad mu je on trebao, kad je trebao glasovat za Istanbulsku i na Vladi, on je dignuo ruku, a sad mu očito više ne treba, dakle on se lako odrekao svog čovjeka, čovjeka koji je njemu bio odan iako je to njemu navodno bilo teško dignuti ruku za taj sporan dokument. A još jedan dokaz za ovu moju tvrdnju je i to što je ministrica Divjak preživjela, preživjela je usprkos tome što javnost zna da je ona kriva i odgovorna za 6,5 milijuna kuna u njezinom resoru, gdje je njezinim nemarom odnosno nebrigom i neradom RH oštećena za 6,5 milijuna kuna i o tome nitko ne govori. Međutim, ona je ostala jer se radi o Hrvatsko-srpsko- trgovačkoj koaliciji gdje HNS ima svoje ruke koje su iznimno bitne Andreju Plenkoviću, pa bez obzira što ministrica Divjak napravila ona će tu biti i dalje, a svi ostali ministre strepite kad ćete pasti u nemilost Andreja Plenkovića i kad će vas se on riješiti bez obzira što ste mu bili lojalni i po pitanju znači Istambulske konvencije i po pitanju bilo kojega zakona. Dakle, svi vi koji ćete i danas glasovati za ministra Andreja Plenkovića, dobro razmislite hoće li on na isti takav način i sutra stati iza vas jer se olako odrekao i ministra Kujundžića. Da se razumijemo, karticu je morao popuniti na odgovarajući način pa će se sutra na jednako lagan način vjerojatno i odreći vas.
Kolega Čuraj, vi ste tražili povredu Poslovnika ili se javljate za stanku? [[Upadica Čuraj: Poslovnik.]] Poslovnik, dobro.
Da, zahvaljujem predsjedniče, povrijeđeni su čl. 232. i 238. Kolega Zekanović nije govorio o temi dnevnog reda za koji je tražio stanku i pritom još vrijeđa i zdravu pamet, a ja bih ga samo podsjetio, do sada je on najveći branitelj ministra Kujundžića, a glasovao je manje od 6 mjeseci za njegov opoziv, a sada ga brani. Toliko o vjerodostojnosti i dosljednosti.
Dobro, to nije bila povreda Poslovnika, vi ste iskoristili taj institut, ali je procijenjen da nije bilo povrede Poslovnika. Izvolite kolega Zekanović, vi isto tražite isto.
Kolega je također, prekršio točku 238. Ja nisam spominjao ničiju pamet, kolega, ja sam protiv svim ministara u Vladi Andreja Plenkovića, tako sam bio i protiv ministra Kujundžića, tako sam bio i jesam protiv ministrice Divjak, dakle bez razlike jer sam protiv politike generalne koju provodi Andrej Plenković.
Dobro, kolega Zekanović i vi dobro znadete da ovo nije bila povreda Poslovnika već neki oblik replike. Idemo još na zahtjev za stanku, kolega Glavašević, izvolite.
Hvala g. predsjedniče Sabora. Evo, u ime našega kluba, tražimo stanku kako bismo se još jednom konzultirali o tome zašto ćemo glasati protiv ovoga vašeg kandidata za ministra zdravlja, a ujedno u tom vremenu, g. Bero još može iskoristiti priliku da još jednom prođe svoju imovinsku karticu da vidi je li ispravno popunjena. Hvala.
Odobrava se i ta stanka, javlja li se još netko? Ako ne, nastavljamo u 12 sati i 30 minuta. Molim vas da budete tu. STANKA U 12,20 SATI. [[NASTAVAK NAKON STANKE U 12,33 SATI]] Poštovane zastupnice, poštovani zastupnici, ja vas molim da zauzmete svoja mjesta kako bismo mogli pristupiti glasovanju. Dakle, na redu je Prijedlog za iskazivanje povjerenja Viliju Berošu za obavljanje dužnosti ministra zdravstva. Predlagatelj je Andrej Plenković, predsjednik Vlade RH. U skladu s čl. 119. Poslovnika HS-a rasprava je provedena. Na sjednici Odbora za zdravstvo i socijalnu politiku, sukladno čl. 119. st. 2., st. 10. Poslovnika, o ovom prijedlogu ne vodi se rasprava na plenarnoj sjednici. Naglašavam da čl. 252. Poslovnika se određuje da je za iskazivanje povjerenja članovima Vlade potrebna natpolovična većina svih zastupnika, dakle 76 zastupnika. Sada dajem na glasovanje Prijedlog za iskazivanje povjerenja Viliju Berošu za obavljanje dužnosti ministra zdravstva. Molim glasujmo Utvrđujem da je sa 81 glasom za, 1 suzdržanim i 43 glasa protiv iskazano povjerenje Viliju Berošu za obavljanje dužnosti ministra zdravstva. Dame i gospodo, iskazivanjem povjerenja stekli su se uvjeti za davanje prisege nogom ministra u Vladi RH, sukladno čl. 120. Poslovnika HS-a i čl. 5 Zakona o Vladi RH. Prisega se daje na način da predsjednik izgovara tekst prisege i nakon toga proziva člana Vlade koji daje prisegu tako što ustaje i izgovara „prisežem“. Tekst prisege glasi: Prisežem da ću dužnost člana Vlade savjesno i časno obnašati, poštivati Ustav, zakone i pravni poredak te se zalagati za svekoliki napredak Republike Hrvatske. Molim g. Vilija Beroša da prisegne.
Prisežem.
Hvala vam lijepa. [[Pljesak.]] hvala vam lijepa. Ministre, čestitam i želim vam puno uspjeha u vašem radu. Izvješće o radu Vijeća za elektroničke medije i Agencije za elektroničke medije za 2018.g. Podnositelj je Agencija za elektroničke medije i Vijeće za elektroničke medije. O ovoj točki dnevnog reda glasovat ćemo sukladno čl. 44. st. 4. Poslovnika HS. Sukladno prijedlogu saborskih radnih tijela dajem na glasovanje slijedeći zaključak: Prihvaća se Izvješće o radu Vijeća za elektroničke medije i Agencije za elektroničke medije za 2018.g. Molim glasujmo. Utvrđujem da je većinom glasova, 92 za, 16 suzdržanih i 8 protiv donijet zaključak kako su ga predložila saborska radna tijela.